钦定古今图书集成/理学汇编/字学典/第057卷 > 《宋宣和画谱》 > 《赠刘草窗三十韵》明·杜琼
## 钦定古今图书集成/理学汇编/字学典/第057卷 > 《宋宣和画谱》 > 《赠刘草窗三十韵》明·杜琼

《河图》一画人文现，书画已在羲皇时。鸟迹科斗又继
作，象形取义日以孳。肖形求贤在商世，书画从兹分
两岐。秦汉画工可指数，笔迹已远不可追。顾陆张吴
后先出，六法尽得夸神奇。山水金碧到二李，水墨高
古归王维。荆关一律名孔著，忠恕北面称吾师。后苑
副使说董子，用墨浓古皴麻皮。巨然秀润得正传，王
诜宝绘能珍奇，乃至李唐尤拔萃，次平仿佛无崇庳。
海岳老仙颇奇怪，父子臻妙名同垂。马夏铁硬自成
体，不与此派相和比。水精宫中赵承旨，有元独步由
天姿。霅川钱翁贵纤悉，任意得趣黄大痴。净明庵主
过清简，梅花道人殊不羁。大梁陈琳得书法，横写竖
写皆其宜。黄鹤丹林两不下，家家屏“障光陆离。诸公
尽衍辋川脉，馀子纷纷奚足推。予生最晚最爱画，不
得指引如调饥。幸逢圣世才辈出，且得遍扣容追随。
友石先生具仙骨，落笔自然超等夷。葵丘烂漫文鼎
润，独醉独醒寒林枝。绵州寓意最深远，数月一帧非
为迟。我师众长复师古，挥洒未敢相驱驰。溷缣涴楮
且不厌，写就一任傍”人嗤。刘君识高颇见录，往往披
对心神怡。且云惨淡有古意，口不即语心求之。我有
鹭瓢富题咏，欲得长句须君为。十年不与岂有待，以
彼易此何嫌疑。我诗我画既易得，请君不吝劳心思。